ANEXA 2

La Hotărârea nr………

REGULAMENT-CADRU 

de funcţionare a Consiliilor Consultative de Cartier
I. Organizarea Consiliilor Consultative de Cartier

            1. Poate fi membru al Consiliului Consultativ de Cartier (C.C.C.) orice cetăţean cu domiciliul în municipiul Timişoara, cu vârsta minimă de 18 ani care îşi exprimă dorinţa de a face parte, ca voluntar, dintr-un consiliu.

              2. Fiecare C.C.C. va fi format din minim 7 persoane, cetăţeni care şi-au manifestat dorinţa să dezbată împreună diversele aspecte ale vieţii colective (reprezentanţi din învăţământ, sănătate, cultură, servicii şi comerţ, asociaţiile de proprietari, etc). C.C.C. îşi stabilesc, în funcţie de propriile realităţi, numărul membrilor, cunoscând că limita care nu trebuie depăşită pentru a asigura o funcţionare satisfăcătoare a consiliului este de 50 de membri. Selecţia membrilor se va face în cadrul şedinţei de constituire, având în vedere  C.V.-ul,  pe baza votului majorităţii celor prezenţi. Totodată, va fi aprobată Lista membrilor supleanţi.   


  2.1. C.C.C. va avea un birou alcătuit din 1 preşedinte, 1 vicepreşedinte şi 1 secretar care organizează activitatea consiliului.

              2.2. Pentru a favoriza dezbaterile, în cadrul C.C.C. pot fi constituite grupuri tematice de lucru.

              2.3. Fiecare membru al C.C.C. va primi un carnet de membru în care se precizează ce este un C.C.C., rolul unui consilier, lista membrilor C.C.C. precum şi regulamentul interior pe care se va angaja să-l respecte.

              2.4. Nu pot face parte din C.C.C. membrii aparatului legislativ sau executiv local (varianta 2: C.C.C. compus şi din consilieri municipali desemnaţi de Consiliul Local al Municipiului Timişoara).

II. Funcţionarea Consiliilor Consultative de Cartier

       1. C.C.C.  se  reunesc  cel  puţin  trimestrial  în  spaţiile puse la dispoziţie prin

grija Primăriei Municipiului Timişoara. 

             2. Prezenţa membrilor C.C.C.  la şedinţe este obligatorie.  Absenţa  nemotivată de la 3 şedinţe consecutive conduce la înlocuirea  persoanei în cauză cu un alt voluntar de pe Lista membrilor supleanţi.


           3. C.C.C. va fi convocat de preşedinte cu cel puţin 15 zile înaintea şedinţei. Convocarea este însoţită de Ordinea de zi a şedinţei. Ordinea de zi va fi stabilită de biroul C.C.C. pe baza propunerilor reţinute la precedenta şedinţă a C.C.C.   

             4. Membri C.C.C. sunt voluntari, nu beneficiază de retribuţie şi nici de alte facilităţi (abonament R.A.T.T., legitimaţii etc.). Ei vor lucra numai pentru binele comunităţii şi vor fi implicaţi în procesul de luare al deciziilor, vor fi cei care vor încuraja iniţiativa locală şi vor promova propunerile cartierului pentru a se materializa prin hotărâre de Consiliu Local.

             4.1. Membri C.C.C. vor depune o activitate de reprezentare a intereselor cetăţenilor dintr-un cartier şi vor avea o atitudine constructivă, de colaborare cu Consiliul Local şi instituţiile implicate în asigurarea serviciilor publice.

             5. Şedinţele C.C.C., conduse de preşedinte, pot fi publice. Fiecare consiliu va încerca să aibă, cel puţin o dată pe an, o şedinţă deschisă locuitorilor din cartier, pentru a face cunoscută componenţa consiliului şi pentru a raporta starea de avansare a diferitelor lucrări.

             6. Procesul-verbal al şedinţei C.C.C. va fi redactat de către secretar, semnat de preşedinte şi transmis membrilor consiliului în termenul prevăzut la punctul 3. Procesele-verbale sunt accesibile oricărei persoane care le solicită. În plus, în Monitorul Primăriei Municipiului Timişoara şi pe site-ul Internet al oraşului va fi rezervat un spaţiu pentru informări privind viaţa cartierelor.

             7. Pentru a favoriza colaborarea între C.C.C. va fi creat un Grup de Legătură permanent. Fiecare C.C.C. îşi va desemna doi dintre membri să-l reprezinte în Grupul de Legătură. Fiecare delegat este ales pentru aceeaşi perioadă ca şi membrii C.C.C. (3 ani).

             7.1. Grupul de Legătură se reuneşte cel puţin o dată pe an, în prezenţa Primarului Municipiului Timişoara pentru a discuta despre activitatea C.C.C. şi, dacă este cazul, pentru a propune modificări în funcţionarea C.C.C.    

III. PROCEDURA DE COLABORARE A 

CONSILIILOR CONSULTATIVE DE CARTIER CU

 CONSILIUL LOCAL AL MUNICIPIULUI TIMIŞOARA

             1. Propunerile, sugestiile şi sesizările C.C.C. vor fi analizate de comisiile de specialitate ale Consiliului Local precum şi de compartimentele de specialitate din cadrul Primăriei Municipiului Timişoara. Aceste informaţii vor fi folosite la luarea deciziilor privind viaţa comunităţii.

             2. C.C.C. nu pot interveni direct în deciziile Consiliului Local, ele având doar un rol consultativ.

             3. Activitatea în cadrul C.C.C. este pur voluntară, bazată pe interesul şi disponibilitatea cetăţenilor din fiecare cartier al municipiului Timişoara să contribuie la identificarea şi rezolvarea problemelor locale. Activitatea C.C.C. nu implică financiar Consiliul Local. 

             4. Rezultatele activităţii C.C.C. vor fi prezentate pentru informarea cetăţenilor, în Monitorul Primăriei Municipiului Timişoara.

             5. Serviciul Centrul de Informare pentru Cetăţeni din cadrul Primăriei Municipiului Timişoara va prezenta consilierilor locali şi compartimentelor  de specialitate din cadrul Primăriei Municipiului Timişoara la sfârşitul fiecărui luni agenda întâlnirilor C.C.C. pe luna următoare, pentru cazul în care membrii aparatului legislativ sau executiv local doresc să participe la aceste întâlniri.

             6. În fiecare an, C.C.C. vor propune Consiliului Local operaţiunile de investiţii pe care doresc să le realizeze. Aceste propuneri vor face obiectul unor evaluări în cifre de către serviciile municipale. Preşedinţii C.C.C. vor stabili priorităţile în funcţie de capacitatea de finanţare a proiectelor propuse şi vor face propuneri în acest sens Consiliului Local.

             7. Anual, C.C.C vor întocmi un raport către Consiliul Local care va conţine totalitatea propunerilor şi acţiunilor C.C.C. 

IV. DISPOZIŢII FINALE

              Fiecare cetăţean se poate înscrie pe lista C.C.C. ce va reprezinta cartierul în care locuieşte sau lucrează. Înscrierile se fac la Primăria Municipiului Timişoara, Bd.C.D.Loga nr.1, camera 12 – Serviciul Centrul de Informare pentru Cetăţeni, zilnic între orele 8,00 – 12,00. Data constituirii C.C.C. se va comunica ulterior prin mijloacele mass-media locale. 

